House Approves RBH 15 on 3rd and Final Reading. Rep. Atienza demands for list of those who voted. — RG Cruz (@rgcruz888) December 11, 2018

(UPDATED) Lusot na sa ikatlo at huling pagbasa sa Kamara ngayong Martes ang isang draft constitution na magiging daan sa pagbubuo ng isang pederal na porma ng gobyerno.

Nasa 224 mambabatas ang pumabor para mailusot ang Resolution of Both Houses of Congress (RBH) No. 15; 22 ang tumutuol habang 3 ang nag-abstain o hindi bumoto.

Layon ng RBH 15 na emyendahan o baguhin ang kasalukuyang 1987 Constitution.

Sinunod ng Kamara ang posisyon ni Speaker Gloria Arroyo na bumoto nang hiwalay ang mga senador at kongresista sa isang constituent assembly, kung saan ang mga nakaupong mambabatas ang hihimay at babago sa Konstitusyon.​

Ipadadala ang panukala sa Senado upang aksiyonan ito ng mga mambabatas doon.

Kabilang sa mga nakapaloob sa RBH 15 ang mga sumusunod:

Kinakailangan ng two-third na boto mula sa lahat ng mga miyembro ng Kongreso, na ang dalawang mga kapulungan (Senado at House of Representatives) ay boboto nang magkahiwalay para baguhin ang 1987 Constitution.

Magiging presidential-bicameral-federal system ang bagong porma ng gobyerno.

Magiging apat na taon ang tagal ng isang termino ng mga miyembro ng Kongreso at lokal na opisyal, at walang limit kung ilang beses silang maaaring mahalal ulit.

Ang pangulo at bise presidente ay mayroon ding termino na tatagal nang apat na taon. Isang beses lang silang maaaring mahalal ulit at dapat ay mahalal sila bilang tandem.

Inaalis ang pagbabawal sa mga political dynasty.

Gagawing batayan ang "lawless violence" sa pagdeklara ng martial law o batas militar lalo kapag kailangan ito para sa pagtiyak ng kaligtasan ng publiko.

Ang House speaker, at hindi ang Senate president, ang magiging ex-officio chairperson ng Commission on Appointments.

Dapat ay college graduate ang pangulo, bise presidente, mga senador, at mga kongresista bago sila mahalal maliban na lang kung naluklok sila sa puwesto bago magpalit ng konstitusyon.

Bawal sa mga nahalal nang opisyal na magpalit ng political affiliation. Bawal din sa mga kandidato na magpalit ng political affiliation sa loob ng anim na buwan bago o matapos ang halalan.

Sasailalim sa confirmation ng Commission on Appointments ang Ombudsman, ang mga deputy nito at mga miyembro ng constitutional commission.

Bibigyan ng kapangyarihan ang bawat lokal na pamahalaan at pederal na estado na lumikha ng mga maaari nitong pagkuhanan ng kita, at magpataw ng buwis o singil alinsunod sa mga patakaran at limitasyong itatakda ng Kongreso.

Magbibigay ang national government ng "just share" o makatuwirang parte ng national taxes sa mga lokal na pamahalaan, na itatakda ng batas.

Sa ilalim ng panukala, idaraos ang unang halalan sa ikalawang Lunes ng Mayo 2022.

Watch more in iWant or TFC.tv

Hindi maaaring palawigin ang termino ng kasalukuyang pangulo at bise presidente, na magwawakas sa Hunyo 30, 2022. Hindi rin papayagang tumakbo sa halalan sa 2022 ang kasalukuyang pangulo.

Ang pag-apruba sa panukala ay isang pasulong na hakbang tungo sa pagkakaroon ng pederal na gobyerno, na isa sa mga pangako ni Pangulong Rodrigo Duterte nang siya'y mangampanya sa pagkapangulo noong halalan ng 2016.

Layon ni Duterte na paunlarin at palakasin ang mga rehiyon para hindi nakadepende ang mga ito sa national government.

Bukod sa bersiyon ng Kamara, may sariling draft na binalangkas ang Consultative Committee on Charter Change na binuo si Duterte. -- Ulat ni RG Cruz, ABS-CBN News